
סדר היום:
שינויים בתקציב לשנת 2018
נכחו:

חברי הוועדה: 
משה גפני – היו"ר
מכלוף מיקי זוהר

בצלאל סמוטריץ
רחל עזריה

עודד פורר
מיקי רוזנטל

חברי הכנסת:
מוסי רז
מוזמנים: 
	אגף תקציבים, משרד האוצר
	–
	מעיין ספיבק

	רפרנט תעסוקה, משרד האוצר
	–
	אביעד שוורץ

	עו"ד לשכה משפטית אגף שכר, משרד האוצר 
	–
	אורלי ישי גנץ

	רפרנט תחבורה, אגף התקציבים, משרד האוצר
	–
	אלי מורגנשטרן

	מנהל אגף תיאום ובקרה, משרד הפנים 
	–
	ליאור פנחס שחר

	מנהל תחום בקרה ותקצוב, משרד הפנים 
	–
	ששון דקל

	חשבת, מועצה אזורית מטה בנימין 
	–
	עדיה  וידל 

	ראש מועצת יש"ע
	–
	חננאל דורני

	מוזמן/ת
	–
	איציק  דניאלי 

	מוזמן/ת
	–
	אליהו יצחק


ייעוץ משפטי: 

שגית אפיק
מנהל/ת הוועדה:
טמיר כהן
רישום פרלמנטרי:
הדס צנוירט
שינויים בתקציב לשנת 2018

היו"ר משה גפני:

בוקר טוב, אני פותח את הישיבה. על סדר-היום: שינויים בתקציב לשנת 2018.
פנייה 11-10

היו"ר משה גפני:

פנייה 11-10. מי מציג את זה?

מעיין ספיבק:

מעיין ספיבק, אגף תקציבים. הפנייה התקציבית נועדה לתקצוב סך של 34,500 אלפי שקלים בהוצאה, בהתאם להחלטת ממשלה מס' 3320 מיום 31.12.17. כלל התקציב מיועד לביצוע החלטת הממשלה.

מוסי רז (מרצ):

תסבירי לנו, מה ההחלטה? קודם כל, אני התרשמתי שביום שני העברנו את הסכום הזה. לא?
היו"ר משה גפני:
לא. ביום שני זה היה עודפים. זה סכום שאני עיכבתי אותו הרבה זמן.
מוסי רז (מרצ):

אז למה אתה לא מעביר עוד?

היו"ר משה גפני:
כי עשו קריטריונים. לא היו קריטריונים מדויקים לפני זה. כשיש קריטריונים, הבאתי את זה. זה גם התעכב, כי זה לא עמד בנוהל. היה צריך לתקן את הנוהל. זו פרוצדורה, כדי לאשר את זה. זה הכול. עכשיו יש קריטריונים. זה עומד בנוהל של ההעברות, אז זה מובא להצבעה. בבקשה. תאמרי רק את התוכן.

מעיין ספיבק:
הוחלט להעביר בהחלטת הממשלה, שהתקבלה ב-31.12.17, ולכן היא מובאת בשנת 2018, כי זה היה ביום האחרון של 2017, להעביר מענק ביטחוני חד-פעמי בהיקף של 34.5 מיליון שקלים. 

היו"ר משה גפני:
עוד שאלות?

מוסי רז (מרצ):

למה להעביר את הכסף הזה?

אני רוצה לומר משהו לגבי המיגון. הרי לא מדובר פה – לפחות לפי מה שכתוב - על העברת כסף למיגון, אלא על השתתפות בהוצאות של כאלה שיש להם הוצאות מיגון. האוטובוסים שנוסעים – כדי להמחיש את האבסורד של התחבורה ביהודה ושומרון, אני אתאר זאת כך. אני לוקח אוטובוס מהמשרד שלי בתל-אביב – סיפור אמתי- - - 
בצלאל סמוטריץ (הבית היהודי):
מה זה קשור?

מוסי רז (מרצ):

קשור. כתוב: מיגון. זה מה שכתוב פה. אני לוקח אוטובוס מהמשרד שלי בתל-אביב. הוא נוסע להתנחלות בית אריה. אם אני ממשיך עד בית אריה, אני צריך לשלם 8.5 שקלים, אבל אם אני יורד בדרך, אני צריך לשלם כפול. תבינו את האבסורד. אני שואל, אם לממן, למה למגן את האוטובוס הזה? שימגנו אותו ברגע שהוא עובר את הקו הירוק. הרי ממילא אזרחי ישראל לא יכולים ליהנות ממנו.
היו"ר משה גפני:
המיגון הוא משהו אחר.

מוסי רז (מרצ):

שלא ייקחו ממני כפול.

היו"ר משה גפני:
מוסי, המיגון יגיע. זה לא המיגון. רבותיי, 11-10, מי בעד אישור הפניות – ירים את ידו. מי נגד?

הצבעה
בעד אישור הפניות – 5
נגד – 2
נמנעים – אין

פניות 11-10 אושרו.
היו"ר משה גפני:
הבקשה אושרה.

פנייה 23-22

היו"ר משה גפני:
23-22. בבקשה.

מעיין ספיבק:
הפנייה התקציבית נועדה לתקצוב סכום של 27,474 אלפי שקלים. עיקריה – הפנייה מחולקת לשלושה חלקים: 23,474 אלף שקלים עבור מענקים להתיישבות צעירה ביהודה ושומרון, ליישום מסקנות ועדה שהוקמה מתוקף החלטת ממשלה 867 מיום 20.12.15. בהתאם למסקנות הוועדה, הסיוע השוטף ניתן עד שנת 2020, ואז נפסק, וגם עד 2020 הוא במתווה פוחת. תקצוב בסוף- - 
היו"ר משה גפני:
ההתיישבות הצעירה הולך ופוחת.

מעיין ספיבק:
כן. על-פי מסקנות הוועדה.
מוסי רז (מרצ):
איזה צעירה? הישוב הכי צעיר שם בן 25.

היו"ר משה גפני:
לא. יש התיישבות צעירה. יש החלטה, כנראה, של היועץ – אבל אני לא. בבקשה.

מעיין ספיבק:
הסעיף השני בסך 2 מיליון שקלים עבור מועצות אזוריות בהן יש ריבוי הסעות באוטובוסים ממוגני ירי. התקציב הזה נוצר כתוצאה מהסדר מיסוי חדש, שמשית עלויות שאין למועצות האזוריות דרך להחליף את האוטובוסים בזמן כדי להימנע מהן. לכן הממשלה משפה אותם על כך. מדובר סך הכול בעלות ממוצעת לשנה של 5.5 מיליון שקלים. כרגע מעבירים 2 מיליון שקלים, ובהמשך השנה תהיה עוד העברה.

הסעיף השלישי, הוא תקצוב בסך 2 מיליון שקלים – הוא על סיכום קואליציוני. כפי שאנחנו נדרשים, לפי הנחיית היועץ המשפטי לממשלה ואגף תקציבים, הסכם קואליציוני שאין לו אישור משפטי, מתוקצב בתוכנית נפרדת בתקנת רזרבה, ורק ברגע שיש לו אישור, הוא מובא בפני ועדת כספים לאישור. 

מוסי רז (מרצ):

הסכם קואליציוני של מה? על מה מדובר?

בצלאל סמוטריץ (הבית היהודי):
זה תקציב של הבית היהודי. חלף קרן שמירה על שטחים פתוחים שנמצאת ברמ"י. רמ"י לא מתקצבת את- - - הקו הירוק. חלף יש תקנה – 2 מיליון שקלים בשנה, תקציב קואליציוני של הבית היהודי.
מוסי רז (מרצ):

מה עושים בכסף?

בצלאל סמוטריץ (הבית היהודי):
מה שעושים בקרן לשמירת שטחים פתוחים של רמ"י. רמ"י הרי לוקחת אחוז אחד מהכנסותיה, ומעבירה אותו לשמירת שטחים פתוחים. כיוון שהיא לא מקבלת הכנסות על הקרקע- - 

חננאל דורני:
יש קול קורא של רמ"י.
מוסי רז (מרצ):

אתה מקבל פעמיים.

בצלאל סמוטריץ (הבית היהודי):
לא.

היו"ר משה גפני:
מי בעד אישור הפניות – ירים את ידו. מי נגד?
הצבעה

בעד אישור הפניות – 4
נגד – 2
נמנעים – אין
פניות 23-22 אושרו.

היו"ר משה גפני:
הפניות אושרו.

בקשה 36002
היו"ר משה גפני:
עודפים. בקשה 36002. בבקשה.
אביעד שוורץ:
אביעד שוורץ, אגף תקציבים. הבקשה נועדה להעביר סכום של 381.244 מיליון שקלים חדשים מסעיף 36, של אזורי התעסוקה. התקציב כולל תוכניות של מרכזי הכוון, סבסוד מעונות יום, הכשרות מקצועיות, הכשרות נוער ועוד תוכניות תעסוקה.

היו"ר משה גפני:
שאלות?

מי בעד אישור הבקשה – ירים את ידו. מי נגד?
הצבעה

בעד אישור הבקשה – 4
נגד – 2
נמנעים – אין

בקשה 36002 אושרה.
היו"ר משה גפני:
בקשה 36002 אושרה.
בקשה 40001

היו"ר משה גפני:
40001. משרד התחבורה. 

אלי מורגנשטרן:
אלי מורגנשטרן, רפרנט תחבורה באגף התקציבים באוצר. הפנייה הזו היא פניית עודפים להעברת 103, 104 מיליון שקלים מתקציב 2016, עודפים מחויבים משנת 2017 לשנת 2018. רוב העודפים נוצרו כתוצאה מפעילות שוטפת של המשרד – הסכמים רב-שנתיים, שחותמים עליהם בשנת 2017, והמשך התשלומים בגינם ממשיך לתוך שנת 2018. חלק זה הרשות לבטיחות בדרכים – 35 מיליון שקל, משרד ראשי – 35 מיליון שקל.
היו"ר משה גפני:
אין לי זמן לבדיחות – אחרת הייתי מבקש להתנות את ההעברה הזאת בסילוק הפקקים, שאי-אפשר להגיע לפה נורמלי. אנחנו מעבירים לכם כל כך הרבה כספים. אנחנו גם מצפים שיהיה פתרון. אני כל בוקר מחכה פה בפקקים כאילו אנחנו נמצאים באיזה מדינת עולם שלישי, אתם משקיעים הרבה כסף בתחבורה. אני לא מדבר על מירון שאין תחבורה.

יש שאלות?

מי בעד אישור הבקשה של משרד התחבורה? מי נגד? מי נמנע?
הצבעה

בעד אישור הבקשה – 4
נגד – 2
נמנעים – אין

בקשה 40001 אושרה.

היו"ר משה גפני:
הבקשה אושרה. הערתי לגבי הפקקים ומירון נרשמה. כנראה שעוד עשר שנים גם אעיר את זה. עד כפר שמאי יש כביש. מכפר שמאי, שלושת הקילומטרים האחרונים – מסלול אחד, כמו שהיה לפני שבעים שנה. אם היתה מגיעה זמרת מארצות הברית, ומופיעה במירון, והיו שם 600,000 איש - מזמן היו ששה מסלולים.

עודד פורר (ישראל ביתנו):
אולי תעשה את זה?

היו"ר משה גפני:
לא רוצה להביא זמרת.

תודה רבה, הישיבה נעולה.
הישיבה ננעלה בשעה 10:40.

